[{"text_idx": "#000004", "text": "Jen aperis verda frukteto de tomato."}, {"text_idx": "#000005", "text": "Mia edzino ac\u0302etis plantidon de tomateto kaj plantis g\u0302in en nia g\u0302ardeneto. Nun g\u0302i kreskas ricevante sunlumon kaj pluvon. Jen mi trovis verdan frukteton inter la folioj. Mi kaj mia edzino antau\u0306g\u0302ojas rikolton de bongustaj tomatetoj."}, {"text_idx": "#000006", "text": "Ankau\u0306 c\u0302i-vintre ekfloras la sazanko antau\u0306 mia domo.\nTiu c\u0302i estas la kvara vintro ekde kiam mi komencis mian blogon. Kaj retrorigardante, c\u0302iuvintre mi skribis artikoleton pri sazanko kun foto. Do tiu c\u0302i estas la kvara foto de sazanka floro, kiun mi metas c\u0302i tie."}, {"text_idx": "#000007", "text": "sazanko: specio [Camellia sasanqua] el teacoj."}, {"text_idx": "#000008", "text": "Sur placeto proksima de mia domo nun floras flavaj kosmosoj. Flavorang\u0302aj koloroj de la floroj pensigas min pri varma temperaturo.\nflava kosmoso: Cosmos sulphureus, unujara herbo el asteracoj, specio origine el Meksiko. G\u0302ia florkoloro varias de flava g\u0302is rug\u0302oranga. Ekzistas variaj\u0302oj kun simplapetala au\u0306 multeptala floro. G\u0302i bone kreskas sur malfekunda tero nur kun la suno kaj akvo."}, {"text_idx": "#000009", "text": "Estis bela tago por promeni en mildaj sunradioj de au\u0306tuno. Mi trovis kotonrozon kun blankaj multepetalaj floroj. Ili havas primitivan sed teneran belecon. La rug\u0302aj florbuloj estas s\u0302rumpig\u0302intaj floroj. Ja ekzistas kelkaj kulturvarioj de kotonrozo, kiujn mi ne kapablas detale distingi."}, {"text_idx": "#000010", "text": "kotonrozo: Hibiscus mutabilis, falfolia arbeto el malvacoj, floras de julio g\u0302is oktobro kun grandaj rozkoloraj au\u0306 blankaj koroloj, kiuj malfermig\u0302as matene kaj s\u0302rumpas vespere."}, {"text_idx": "#000011", "text": "Mi trovis amason da likoridoj flanke de la s\u0302oseo, kiu iras de mia hejmurbo tra montetaro. Ili vice staras pli-malpli 200 metrojn lau\u0306 la vojo. Mi haltigis la au\u0306ton kaj fotis kelkajn belajn fotojn.\nEn c\u0302i tiuj tagoj de loko al loko mi vidas amasojn kaj amasetojn da rug\u0302aj likoridoj. Ili kreskas ofte en duonsovag\u0302aj kampoj apud kulturataj kampoj. La fascinaj petaloj kaj koloroj forte kaptas miajn okulojn."}, {"text_idx": "#000012", "text": "Hodiau\u0306 posttagmeze mi kaj mia edzino vizitis kafejon por refres\u0302igi nin. La tajfuno 13 jam deflankig\u0302is sudorienten de nia regiono. La vetereo estis bela kaj iomete s\u0302vitiga.\nC\u0302e la fenestro de la kafejo mi trovis faskon da likoridoj en florpoto. La forte kurbig\u0302antaj bendecaj petaloj kaj la radie etendig\u0302antaj longaj stamenoj. Tiuj rug\u0302aj floroj, ofte asociataj kun flamoj, emocie anoncas al ni, ke la au\u0306tuno kulminas.\nEn malnova tempo likoridoj fojfoje kreskis c\u0302irkau\u0306 tombejo. Tial oni nomis g\u0302in \u201cmortula floro\u201d kaj iuj evitis ornami per g\u0302i c\u0302ambron. Tamen nuntempe oni ne zorgas pri tio.\nlikorido : Lycoris radiata, plurjara herbo el amarilidacoj."}, {"text_idx": "#000013", "text": "Mi trovis la kulpulon! (legu c\u0302i tie) Jen estas rau\u0306po longa je c\u0302. 1 cm. G\u0302i rampas sur la petalo de farbito, mang\u0302as tiun c\u0302i kaj boras truetojn tie kaj c\u0302i tie.\nRau\u0306po estas larvo de papilio. Mi konsultis kelkajn retpag\u0302ojn, sed ne povis identigi g\u0302in kun iu specio.\nMi volas scii, kia papilio, eble noktopapilio, la rau\u0306po farig\u0302os. Tial mi lasis g\u0302in tie."}, {"text_idx": "#000014", "text": "En la lastaj tagoj farbitoj portas multajn florojn en mia g\u0302ardeneto. Hodiau\u0306 matene mi trovis la floron kun vermotruoj. Sur la korolo dise trovig\u0302as dudeko da truetoj s\u0302ajne boritaj de ia vermo. Ho, kompatinda farbito! G\u0302is nun mi neniam vidis farbitan floron kun vermotruoj.\nFloroj de farbito komencas malfermig\u0302i en frua mateno. Do tiu kulpa vermo devis mang\u0302i la floron en relative mallonga tempo. Tamen mi ne trovis iun vermon c\u0302irkau\u0306 la floro. Kiu do estas la kulpulo?"}, {"text_idx": "#000015", "text": "Lastsemajne mi skribis pri kvinpinta farbito (c\u0302i tie). Nu, mi trovis alispecan, treege maloftan farbiton. C\u0302i tiuj floroj havas kvinpintan korolon rug\u0302etan kun blanka bordero. Kaj, jen rigardu, iliaj stamenoj farig\u0302as petaloj! Estas floreto en floro!\nMi vidis tian farbiton ja unuafoje. Lau\u0306 informoj el la reto oni klasifikas ilin en multepetalajn farbitojn."}, {"text_idx": "#000016", "text": "Ankau\u0306 c\u0302i-somere mia edzino semis farbitojn. Unu portas relative malgrandajn florojn kun rug\u0302eta koloro. Unuavide mi neglektis ilin.\nSed s\u0302i emfazis, ke g\u0302i estas ja kvinpinta floro. Nur rigardante c\u0302i tiun foton, kiun mi fotis por mia blogo, mi rimarkis g\u0302ian unikan formon. Ordinare farbita floro havas rondan funelforman korolon (c\u0302i tie). Tamen tiu c\u0302i havas kvinpintan funelforman korolon. Certe estas aprezinda floro.\nfarbito: Ipomoea nil, specio el konvolvulacoj, volvig\u0302anta unujara herbo kun multaj kultivoformoj."}]